Baie van ons is al deur die lewe seergemaak; daarom rig ons hoë mure om ons op wat ons teen verdere seerkry moet beskerm. Mense vertrou mekaar nie meer nie. Die vrees vir verwerping raak omtrent 'n fobie – jy is te bang om lief te hê, jy is bang om jou eerlike opinie te gee of om net jouself te wees. Alles omdat jy bang is mense verwerp jou of kom jou te na. Ons bly terughoudend en is te bang om onsself te gee. Daarom bly ons eensaam en alleen.
Ons vrees vir verwerping is soms so sterk dat dit oorspoel na ons verhouding met God. Ons dink as ons te veel van onsself gee, gaan Hy ons ook op 'n manier verwerp of wegstoot. Maar God is nie soos mense nie, Hy sal ons nooit verwerp of verneder nie. Ons lees herhaaldelik in die Bybel dat ons op God kan vertrou – Hy sal ons nooit verlaat of in die steek laat nie.